**Un nou programa municipal dotarà el professorat de més eines per treballar la coeducació a les escoles i instituts del Prat**

**A partir d’aquest mes de febrer, s’iniciarà en 4 centres educatius de la ciutat: l’Institut El Prat, l’Escola Jaume Balmes, l’Escola Sant Jaume i l’Institut Les Salines. En aquests centres, arribarà a més de 160 mestres.**

L’Ajuntament del Prat ha iniciat aquest mes de febrer un nou programa de formació i acompanyament als centres educatius per facilitar que tinguin més eines al seu abast per promoure la coeducació i combatre el sexisme i qualsevol tipus de discriminació. El programa va adreçat al conjunt de la comunitat educativa, però està especialment focalitzat en el professorat.

Aquest curs escolar, el programa començarà en 4 centres educatius de la ciutat, on hi treballen prop de 160 mestres: l’Institut El Prat, l’Escola Jaume Balmes, l’Escola Sant Jaume i l’Institut Les Salines. L’any passat, es va fer una prova pilot en aquest darrer institut i l’Escola Joan Maragall i aquest curs s’ha començat a desenvolupar d’una forma més global.

**Revisar els llibres i materials didàctics, així com visibilitzar referents femenins, alguns dels objectius**

El programa municipal contempla diferents objectius: combatre el sexisme i una educació basada en estereotips, integrar els sabers de les dones al currículum educatiu (per exemple visibilitzant referents femenins i posant en valor les tasques de cura i la corresponsabilitat), promoure l’ús del llenguatge no sexista i fomentar la convivència vers el conflicte i el valor de la competitivitat. També es volen prevenir les violències masclistes i la LGTBIfòbia i promoure una revisió dels llibres de text i d’altres materials didàctics des d’una perspectiva no androcèntrica.

El programa pretén implicar el conjunt de la comunitat educativa (alumnat, professorat i famílies....). L’objectiu és que el valor de la coeducació impregni els diferents espais de socialització dels centres educatius (els patis i altres espais de joc, les activitats extraescolars...) i que pugui tenir continuïtat fora de l’escola i l’institut, amb la implicació de famílies.

**S’ofereix formació sobre coeducació per al professorat**

El professorat, com a responsable de fomentar la coeducació a les aules amb l’alumnat i garantir la continuïtat d’aquesta línia de treball als centres educatius, és el principal destinatari del programa. Per al professorat, es contempla una formació d’un mínim de 20 hores (on-line i presencials), on es tractarien temes com el marc teòric de coeducació, el sistema sexe-gènere, els estereotips, l’atenció a la diversitat, la interseccionalitat, la discriminació i el bullying, les violències vers les dones, la Lgtbifòbia, les masculinitats i l’educació emocional. També s’aportarien eines, estratègies i recursos per incloure la perspectiva de gènere i atendre les diversitats en la tasca educativa.

Pel que fa a la resta d’activitats del programa, cal tenir en compte que s’adaptaran a les necessitats de cada centre i que s’acabaran de decidir a partir del diagnòstic de necessitats de cadascun d’ells. A tall d’exemple, es poden fer tallers amb l’alumnat (a través de contes, teatre...), xerrades amb les famílies (per tractar aspectes com la publicitat, les joguines, els llibres i contes, l’educació emocional, com abordar els conflictes, etc), formació per a professorat del claustre, sessions d’assessorament a professionals del centre dels diferents cicles, etc.

El projecte està adreçat a centres educatius públics i concertats del Prat, on s’imparteixi infantil, primària i secundària. L’Ajuntament desenvoluparà aquest programa d’acompanyament durant tot aquest mandat, fins al 2023. El programa s’inclourà al Catàleg “El Prat Educa” d’Activitats i serveis Educatius i, per tant, els centres interessats podran sol·licitar-lo per aquesta via. El finançament anirà a càrrec del Programa municipal de Feminisme i LGTBI i la seva execució, a càrrec de l’entitat CoeducAcció, amb una reconeguda experiència en aquest camp.

**Cicle d’activitats del Dia Internacional de les Dones, 8 de març**

Per sensibilitzar el conjunt de la ciutadania sobre la igualtat de gènere, l’Ajuntament del Prat, en col·laboració amb entitats i associacions de la ciutat, també ha programat un ampli [cicle d’activitats](https://www.elprat.cat/persones/dones/dia-internacional-de-les-dones) en el marc del Dia Internacional de les Dones (8 de març) de caire social, cultural o esportiu, que ja s’ha iniciat aquest mes de febrer. El divendres 6 de març a les 19 h es farà [l’acte institucional](https://www.elprat.cat/la-ciutat/guia-agenda/acte-central-pel-dia-internacional-de-les-dones-0) del Dia Internacional de les Dones a la Plaça de la Vila, amb la lectura del corresponent manifest. També cal destacar que el dimarts 10 de març el Cèntric acollirà la taula rodona [“Desafiaments feministes davant de les opressions”](https://www.elprat.cat/la-ciutat/guia-agenda/desafiaments-feministes-davant-opressions), amb Sara Cuentas, periodista, feminista, coordinadora de la Escuela Feminista Descolonial i autora de la metodologia Anàlisi Descolonial per al Canvi; i Carme Alemany, sociòloga, feminista, militant en col·lectius alternatius des dels anys 70 i presidenta del Centre de Cultura de Dones Francesca Bonnemaison (2007 - 2011).

**El Prat de Llobregat, 25 de febrer de 2020**